《上南都权府提刑孙大监二首 其一》
宋代·华镇

声华籍籍冠诸公，三十年前浙水东。造次谈经皆振玉，从容遇事尽成风。

心游迥出青尘外，名品横飞碧落中。留钥宪台虽重寄，方看平步入鹓鸿。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。